Sosiaalidemokraattien Suna Kymäläinen on huolissaan siitä, että suomalaislapset saavat vaikutteita väkivaltaisista lastenohjelmista.

Kansanedustaja Suna Kymäläinen (sd) aikoo tiedustella, mihin toimiin hallitus ryhtyy ikärajamerkintöjen yhtenäistämiseksi eri peleissä sekä myynnin tarkastamiseksi myös kirpputoreilla. JARNO JUUTI

Kymäläisen mukaan muun muassa Paavo Pesusieni on yllättävän väkivaltainen. ZUMAWIRE.COM/MVPHOTOS

Kansanedustajan mukaan ongelmana ovat esimerkiksi Avatar, Transformers, Lego Chima ja Dragons Riders of Berk -lastenohjelmat.

– Niissä ei lue, minkä ikäisille ohjelmia suositellaan tai mitä haittavaikutuksia niillä voi olla, Kymäläinen perustelee.

Kymäläisen viesti on, että lapsille suunnatusta väkivaltaisesta mediasisällöstä ja sen valvonnasta tulee olla huolissaan.

Esimerkiksi monia lastenohjelmia esittävä Fox-kanava on kyllä merkinnyt omille kotisivuilleen kunkin ohjelman ikärajan, mutta itse ohjelman alussa ikärajasuositus vilahtaa Kymäläisen mukaan ”vain pienen hetken verran”.

– Puoli yhdeksän aamulla on sellainen aika, jolloin moni alle 7-vuotias on katsomassa televisiota, kansanedustaja huomauttaa.

”Köniin saamisia”

Kansanedustaja mukaan myös MTV:n esittämä Emmy-ehdokkaanakin ollut Paavo Pesusieni -animaatiosarja on yllättävän väkivaltainen.

– Kyllähän sielläkin tulee tällaisia ”köniin saamisia” ja vasaralla päähän -tilanteita aika useastikin, Kymäläinen perustelee.

Kansanedustajan mukaan tällaiset kohtaukset eivät sovi perheen pienimmille – vaikka kyseessä onkin nimenomaan lastenohjelma.

– Jos siellä on katsomassa 3-vuotias kaveri, niin tällaiset kohtaukset eivät välttämättä tue lapsen kehityskulkua. Etenkin, kun tiedetään, että osa lapsista voi reagoida näkemäänsä ja kokemaansa aika villisti ja vilkkaasti, Kymäläinen toteaa.

Kirpparilöytö havahdutti

Kansanedustaja Kymäläinen aikoo ottaa asian esille myös hallituksen kanssa kirjallisen kysymyksen muodossa.

Kymäläinen tahtoo tietää, mihin toimiin hallitus aikoo ryhtyä lähetysaikansa puolesta lapsille kohdennettujen väkivaltaisten piirrettyjen rajoittamiseksi sekä niiden siirtämiseksi iltaan.

Kansanedustaja ihmettelee myös, miten väkivaltalelujen mainonta ja markkinointi voi olla sallittua samoilla hahmoilla lähetettävän ohjelman mainoskatkoilla.

Kymäläinen kertoo havahtuneensa ikärajaongelmaan erään vanhemman kautta, jonka alakouluikäinen lapsi oli itse ostanut kirpputorilta Poliisiopisto-elokuvia.

– Näin syyslomaviikon päätteeksi useassa perheessä on havahduttu siihen, että monet tietokone-, konsoli- tai nettipelit on ikäraja- tai sisältömerkitty joko väärin tai harhaanjohtavalla tavalla. Lisäksi väkivaltaisia pelejä myydään esimerkiksi kirpputoreilla lapsille noudattamatta ikärajamerkintöjä.

Kymäläisen mukaan hän toivoo saavansa vastauksia ministeritasolta.

– Haluaisin tarkempaa keskustelua siitä, miten viestintäministeri ( Krista Kiuru) linjaa asian. Olisiko informaatiossa tarkentamisen paikkaa? Nykyteknologialla ei pitäisi olla mahdotonta, että ikärajasuositus näkyisi koko ohjelman ajan.

Toinen vaihtoehto olisi Kymäläisen mukaan se, että väkivaltaa sisältävät lastenohjelmat esitettäisiin vasta puolenpäivän jälkeen.

– Silloin on nimittäin ihan pienten lasten päiväuniaika. Väkivalta ja taisteluasiat kiehtovat myös pieniä ihmisiä, mutta heidän niiltä suojaaminen on meidän aikuisten tehtävä, Kymäläinen tiivistää.